Snuffelhond deur koedoe gegaffelJaco Gericke by Akita. Foto: Verskaf. ŉ Teenstroperhond sterk aan nadat sy deur ŉ koedoebul gegaffel is. Die voorval het Vrydag in die Krugerwildtuin se Letaba-kamp plaasgevind. Jaco Gericke, ŉ paramedikus by CPF Medical/GAMS Maponya911, het aan Maroela Media vertel hy is Vrydag deur Akita se eienaar, Andre Desmet, gebel om te kom help toe Akita deur die koedoe gegaffel is. Akita is ŉ kruising tussen ŉ Duitse en Belgiese herdershond. Die sesjarige Akita het saam met een van haar hanteerders patrolliewerk gedoen. “Hulle het in die Letabarivierbed geloop. Daar is tans ŉ groot kankerroosplaag wat op sommige plekke tot skouerhoogte groei en baie dig is. Sy was net so ŉ tree of twee voor haar hanteerders toe sy op ŉ groep van vier slapende koedoes afgekom het.” Volgens Desmet het ŉ groot koedoebul haar met sy horing in haar sy gegaffel. “Die hanteerders het net gehoor hoe sy blaf van die pyn en toe stil raak. Mens kon hoor hoe sy asemhaal deur die wond, dit het ŉ roggelgeluid gemaak.” “Gelukkig het sy nie ŉ pneumotoraks nie, dit beteken daar het nie lug in haar long ingegaan nie, daar was net baie bloeding,” het Gericke gesê. Volgens Gericke het Desmet haar dadelik met ŉ groot pleister bedek wat gehelp het om die bloeding te keer. “Ek het toe net vir haar ŉ drip aangesit en toe daag die wildtuin se helikopter daar op om haar weg te vat.” Gericke sê hy het al ŉ paar honde in die omgewing behandel. Volgens Desmet het hy Woensdag by Akita gaan kuier by die West Acres-dierehospitaal in Nelspruit waar sy aansterk. “Ek het haar selfs vir ŉ kort stappie gevat, sy begin ook bietjies-bietjies weer eet. Ek kan egter sien sy het nog bietjie seer. Die groot dag is nou Donderdag wanneer hulle die verbande vir die eerste keer gaan afhaal,” het Desmet gesê. “Dis eintlik ŉ ongelooflike storie, Akita is so sterk.”